**Васил Тосев - стихове**

Когато тръгнеш да търсиш нещо, не е важно да откриеш онова, което търсиш, а да намериш онова, за което дори не си помислял!

Възможно ли е да има друго щастие, освен съществуването? Възможно ли е да има друга реалност, освен Любовта? Възможно ли е да има друго спокойствие, освен това на настоящият момент? Възможно ли е да простиш, освен ако нямаш силен его-център? Възможно ли е да живееш, без да си повлиян от спомена за миналото и мечтанията за бъдещето? Възможно ли е...?

И в най-дълбоката пещера да избягаш, не можеш да избягаш от себе си! Натрапчивите мисли ще те преследват като тигър в джунгла! През колкото повече трудности и изпитания минаваш, трябва да знаеш, че толкова повече Бог те обича, защото Той ги праща на тези, които иска близо до Себе си! Защото тези трудности и изпитания ще ти помогнат да намериш истинския Аз, неформиран от чужди мнения, представи, заключения и впечатления!

За Влюбения всеки звук е музика и всяко движение - танц! Но това е факт само когато е до Любимата! До Нея сит е, без да се храни, без да е спал - бодър е! Но без Нея дори светът губи своите цветове!

Дали ще си тук или някъде другаде, животът все някога свършва, затова обичай това което имаш, не това, което искаш да имаш!

Промяната идва тогава, когато ти се промениш. Не е достатъчно само да искаш, трябва сериозно и да работиш върху себе си, и да не чакаш бързи резултати - те идват тогава, когато се натрупа достатъчно енергия за трансформация!

Снежинка съм аз, родена от ефирността на облака и желанието на Създателя, приемаща формата на Неговата воля, носена от вятъра в посока неизвестна, радваща се на всеки един момент. Дали минута ще живея, или пък цял сезон, знам, че някой ден пак ще мина този път - от сияйното небе до тихата земя, екстазът на този път неизвестен е всичко що жадувам Аз! Дали ще живее минута преди да се стопи, или ще посрещне пролетта, Снежинката не знае. Но такъв екстаз е полетът от облака до черната земя!

Единствено Любовта може да победи всички страхове и зависимости и да ти даде свобода от тях!

Лекарите са хора, които лекуват болести, за които знаят малко, изписвайки хапчета, за които знаят още по-малко, на хора, които въобще не познават!

Ако не чуваш във всеки звук Божественото - защо са ти ушите? Ако не виждаш във всичко Божественото - защо са ти очите? Ако не усещаш във всяко ястие вкуса на Божественото - защо ти е езикът? Ако не си усещал Любов - защо ти е сърцето?

Само сърцето може да разбере друго сърце, остави разумът какво ти говори и остави сърцата да пообщуват, в безмълвие говорят те, но казват хиляди неща, непонятни за ума! И когато двете слеят се във вибрация една, настъпва таз свещена празнота! Празнотата основа е на всичко, дори и Бог в нея е роден, и цялата Вселена с всичките звезди, и ние двама с теб!

Може да прогресира единствено глупостта! Разбирането е като светкавица, която изпепелява всичката натрупана глупост!

Защо искаш да видиш невидимото? Защо искаш да чуеш беззвучното? Защо искаш да докоснеш безплътното? Защо искаш да уловиш неуловимото? То не може да бъде хванато в капана на човешките сетива!